बा बोसोरनि उन्दै फिसाज्ला गोमसार आरो फिसाइ दामफ्लाखौ नागारनानै जाकिर हुसेइनजों अखाफोर राइजोआव संसार जानो हास्थायनाय रंजालिनि सिमाङा सिमाङावनो गोमोरलांफिनो। बोसोरसेनि उनावनो जाकिर हुसेननि बिसि गिबि लिसिमा हुसेना फिसाइ जाकिर हुसेन आरो रंजालिखौ गोदै गोदै फुस्लायनानै मुम्बाइनिफ्राय न’आव लेंहरदोंमोन। न’आव सौफैनायनि साननैसोनि उनाव लिसिमाया फिसाइ जाकिर हुसेनखौ बुरखाय बुरखाय गावनि जोनोम जायगा बांलादेशआव लानानै थाङो। सिबाइ आस’खान्दा रंजालिनि संसार जानायआबो। दा बियो बै दैमा सेर सेर न’ गैजारोङैफोरा लुबायनानै थाफैनायफोरजों जुग्रुबसे देरायाव आलाय-सिलाय हारसिङै नोरोगजों जुजिगासिनो दं। रंजालिया गावनि उदै थाइसेखौ सुफुंनो थाखाय हाग्रानि मैगं मैला, बेन्दों बेनला, ना, सामु, खांख्राइ, फिथाइ सामथाइ जा मोनो बिखौनो गैरिया बुरै थाङा, बाङालि बुरै थाङा फाख्रा सिख्रा खालेमा खुलेमा सारि गानना रोनाव रोनाव फानना जा मोनो बेजोंनो उदैखौ बुरखायना जिउ खुंगासिनो दंसै।